**סיכום 5 - השסע הדתי**

###### [מותאם למיקוד קיץ תשע"ח – אשכול א' חובה – שאלה 8 בבחינת הבגרות]

**הקדמה**

* **שסע –** שסע פירושו קווי גבול חברתיים החוצים את החברה ומחלקים אותה למחנות שונים, אשר ביניהן קיים מתח ומחלוקת.
* **שסע חברתי** – המושג שסע חברתי כולל בתוכו הן את הפלורליזם (היות החברה מפוצלת לקבוצות שונות) והן את המתחים בין הקבוצות השונות.
* **שסע דתי** - המתחים והמחלוקותבין יהודים דתיים לבין יהודים לא דתיים לגבי אופייה הרצוי של מדינת ישראל.

במדינת ישראל קיימות גישות שונות בחברה היהודית בדבר אופיה של מדינת ישראל כמדינה יהודית ובנוגע למערכת היחסים בין דת ומדינה בישראל. גישות אלה מעוררות לעתים קרובות מחלוקת, ניכור, זרות ואף גילויי איבה בין חלקים מהציבור הדתי, הקובע את אורח חייו על-פי הההלכה, לבין הציבור הלא דתי, שאורח חייו אינו קבוע על-פי ההלכה.

**ניתן להבחין בנושא זה בשלוש קבוצות עיקריות הקיימות בחברה היהודית בישראל – דתיים, מסורתיים וחילוניים.**

**החברה הדתית**

ביהדות קיימים שלושה זרמים דתיים עיקריים – הזרם האורתודוקסי, הזרם הקונסרבטיבי והזרם הרפורמי. בישראל רוב הציבור הדתי משתייך לזרם האורתודוקסי ומיעוטו שייך לזרמים האחרים.

* **הזרם האורתודוקסי –**

הזרם האורתודוקסי מאמין בהשגחה עליונה ומקבלת על עצמה עול תורה ומצוות. החברה האורתודוקסית יונקת את תפיסת עולמה מן ההלכה ומן המסורת היהודית העוברת מדור לדור כפי שעוצבה במהלך הדורות על-ידי חכמי התורה, פוסקים ורבנים. לימוד התורה נתפס בחברה האורתודוקסית כבעל ערך מרכזי. תפיסת עולם זו באה לידי ביטוי בהקפדה על אורח חיים דתי וקיום מצוות.

**בתוך הזרם האורתודורקסי אנו מבחינים בשתי קבוצות מרכזיות –**

1. **החברה הדתית לאומית -** השקפת העולם של הדתיים הלאומיים מחויבת לעקרונות ההלכה היהודית ולאידיאולוגיה הציונית ויש בה גם ערכים אוניברסאליים הלוקחים מהתרבות המערבית ומתאימים להשקפת העולם היהודית-דתית. חזונם של הדתיים הלאומים הוא שהמדינה תהייה מדינת הלכה, אולם הם מכירים בכל שישראל היא מדינה דמוקרטית. הם מבקשים לשלב בחוקי המדינה את המשפט העברי והמורשת היהודית יחד עם הערכים והעקרונות של הדמוקרטיים. כאשר יש התנגשות בין הערכים והעקרונות הדמוקרטיים, המעוגנים בחוקי המדינה, לבין ההלכה היהודית, חלק מהמשייכים לציונות הדתית יעדיפו לנהוג על-פי ההלכה היהודית.

הדתיים הלאומיים רואים בהקמת המדינה "אתחלתא דגאולה" (תחילת הגאולה) ומשתלבים בחיים החברתיים, הכלכליים והתרבותיים של מדינת ישראל. השתלבות זו אה לידי ביטוי בכל התחומים, לרבות שירות בצבא המדינה.

יחד עם זאת, הדתיים הלאומיים שומרים על היחודיות שלהם באמצעות לדוגמא, מערכת חינוך דתית נפרדת – מערכת החינוך הממלכתי דתי. בנושאים שבהם יש חשיבות לעיצוב השקפת עולם ולהקניית ערכי דת – תנ"ך ותורה שבע"פ – יש למינהל לחינוך ממלכתי דתי תוכניות לימוד ייחודיות, ואילו במקצועות אחרים, כגון אזרחות, מתמטיקה ומדעים, תוכנייות הלימודים משותפות לציבור התלמידים הדתי והלא דתי.

1. **החברה החרדית** – מונה כ- 7% מהאוכלוסייה היהודית בישראל. השקפת עולמה של חברה זו מתבססת על ההלכה יהודית האורטודוקסית בלבד, והיא שואפת להקים מדינת הלכה שבה חוקי הדת יהיו חוקי התורה וערכי הדת ישפיעו הן על אורח החיים של הפרטים במדינה והן על צביונה של המדינה. החרדים רואים בציונות אידיאולוגיה לאומית חילונית כופרת, הנוגדת את תפיסת היהדות על-פי השקפתם. עבורם קיומו של העם היהודי הוא בעל משמעות רק אם בני העם מזדהים עם התורה ומכירים בה כבסיס מחייב. על-פי אמונתם יש להמתין עד בוא הגאולה המשיחית, שבעקבותיה תוקם מדינה יהודית המבוססת על עקרונות ההלכה.

המנהיגות הדתית בחברה החרדית מורכבת מראשי ישיבות, מחכמים ומאדמו"רי[[1]](#footnote-1) החסידים, המוגדרים כ"גדולה התורה" וכ"חכמי התורה". לדעתם החרדים, זו המנהיגות הלגיטימית של העם היהודי במישור הדתי ובמישור הפוליטי והלאומי. החרדים נבדלים מכלל החברה הישראלית מבחינה חברתית ותרבותית – באורח חיים ובלבוש שונה, במגורים בשכונות נפרדות בערים השונות, בקיום מערכת חינוכית נפרדת ובקיום מערכת תרבותית נפרדת, כגון עיתונות ומופעי תרבות המיועדים לקהל החרדי בלבד[[2]](#footnote-2).

הציבור החרדי רואה בלימוד התורה ערך עליון, ולפיכך בנו מקדישים את עצמם ללימודי תורה. רוב הצעירים לומדים בישיבות ומקבלים מלגות קיום להם ולמשפחתם. הלימודים נמשכים שנים רבות, והלומדים אינם משתלבים במעגל העבודה. רוב בני החברה החרדית לא שותפים מלאים בחברה הישראלית ואינם משרתים בצבא.

הציבור החרדי אינו עשוי מקשה אחת הוא מורכב מתתי קבוצות של חרדים אשכנזים וספרדים, ליטאים וחסידים, לעתים ההבדלים בין הקבוצות השונות הינם עמוקים.

אנו מבחינים בשתי קבוצות עיקריות הנבדלות ביניהן בחברה החרדית ביחסן למדינת ישראל –

1. רוב הציבור החרדי, המשלים עם קיומה של מדינת ישראל כמדינה במובן במינהלי, ומקבל את חוקי המדינה שאינם נוגדים את ההלכה כחוקים מחייבים שיש לציית להם ("דינא למלכותא דינא"). רבים מהם משתתפים בבחירות לכנסת ולרשויות המקומיות ואף נוטלים חלק במילוי תפקידים ברשויות השלטון. קבוצה זו מנסה לקדם את האינטרסים שלהם כקבוצה דתית ולהשפיע על צביונה היהודי של המדינה באמצעות חקיקה דתית עד לכינונה של מדינה ההלכה.
2. תת קבוצות חרדיות קיצוניות המהוות מיעוט בחברה החרדית האשכנזית, כגון: נטורי קרתא, חסידי סאטמר והעדה החרדית. קבוצות אלה שוללות באופן מחולט את זכות קיומה של מדינת ישראל, רואות בקיום המדינה כפירה בבורא עולם ומאשימות את הציונות בחילול ארץ הקודש ובאסון השואה. קבוצות אלה מתבדלות באופן מוחלט מהחברה הישראלית, ממוסדות המדינה וממערכת המשפט. הם אינם משתתפים בבחירות, אינם מיוצגים בכנסת, ומשתדלים לא להיזקק לשירותי המדינה. הם לא נוטלים כספים מתקציב המדינה, ומוותרים על כספים המגיעים להם כאזרחי המדינה, כגון – קיצבאות למיעוטי יכולת וקיצבאות ילדים המוענקות על-ידי המוסד לביטוח לאומי.

* **הזרם הקונסרבטיבי –**

זרם זה מהווה כ – 0.5% מכלל האוכלוסייה היהודית (בערך כ- 30,000 איש)[[3]](#footnote-3). הזרם הקונסרבטיבי מקבל את מרות ההלכה. תפיסתו מחייבת קיום מצוות התורה וההלכה כפי שתפרשו על-ידי מורי ההלכה, הרבנים והפוסקים. אך לתפיסתם ההלכה היא דינמית ומתפתחת ועקרונותיה מותאמים לנסיבות המשתנות בכל דור. לכן פסקי ההלכה של זרם זה מתבססים על ההלכה ומותאמים לאורח החיים המודרני. הקונסרבטיבים מתייחסים לאישה כשווה לגבר, ולכן, בניגוד לאורתודוקסים, הם מסמיכים נשים לרבנות ומשתפים נשים בניהול התפילה כשליחות ציבור בבית הכנסת. הישיבה בחלק מבתי הכנסת היא מעורבת – נשים וגברים יחד.

זרם זה מחייב נישואין וגירושין על-פי ההלכה ומתנגד לנישואי תערובת. יחד עם זאת, ישנם רבנים קונסרבטיבים אשר לא פוסלים נישואין בין גברים ונשים שהם "פסולי חיתון" בעיני האורתודוקסים (כגון כהן וגרושה, כהן וגיורת וממזרים[[4]](#footnote-4)). הזרם הקונסרבטיבי מגדיר יהודי על-פי ההלכה – בן לאם יהודייה ולא בן לאב יהודי, ומחייב גיור על-פי ההלכה.

התנועה שוללת כפיית מצוות הדת על מי שאינו מקבלן מרצונו החופשי. על כן היא מתנגדת לכל חקיקה דתית שאין לגביה הסכמה לאומית רחבה. התנועה נאבקת למען חופש דת והנהגת פלורליזם דתי, כלומר הכרה של המדינה ומוסדותיה בזרם הקונסרבטיבי ובזרם הרפורמי.

* **הזרם הרפומי – התנועה ליהדות מתקדמת –**

בישראל מהווה זרם זה כ- 0.3% מכלל האוכלוסייה היהודית (בין 10,000 ל- 15,000 איש)[[5]](#footnote-5). המשתייכים לזרם הרפורמי לא מתספקים בתפיסת האלוקות על-פי ההלכה היהודית שהתגבשה במהלך הדורות, אלא מחפשים דרכים נוספות וחדשות לעיצוב התפיסה היהודית הדתית. הם לא מקבלים את ההלכה כמסגרת מחייבת את הפרטים, ומאמצים רק את הדברים המתאימים להשקפת עולמם. הם לא רואים עצמם מחויבים לקיום כל המצוות שבין אדם לאלוהיו, אך רואים חשיבות עליונה במצוות שבין אדם לחברו, במוסר אישי ובצדק חברתי.

בזרם זה האישה שווה לגבר בזכויות ובחובות, ולכן אישה יכולה לשמש כרבנית, כשליחת ציבור לפני התיבה בבית הכנסת ובכל תפקיד מנהיגותי בקהילה. השוויון בא לידי ביטוי בטקס הנישואין – לא רק הגבר מקדש את האישה, אלא גם האישה מקדשת את הגבר. גם נוסח הכתובה שונה מהנוסח המקובל בהלכה היהודית. הכתובה כתובה כהסכם הדדי בין בני הזוג, וכל זוג יכול לנסח את כתובתו. הרבנים בזרם הרפורמי מחתנים פסולי חיתון.

תהליך הגיור על-פי הרפורמים שונה מהזרמים האחרים ביהדות. בגיור הרפורמי המתגייר לא חייב לקבל על עצמו עול מצוות כמחייב על-פי ההלכה.

הרפורמים מתנגדים לכפיה דתית ולחקיקה דתית, נאבקים לחופש דת ולהנהגת פלורליזם דתי ולהכרה בכל הזרמים הדתיים על ידי המדינה ומוסדותיה.

מדינת ישראל לא מכירה באופן רשמי במוסדות הדת של הזרם הקונסרבטיבי והזרם הרפורמי, אין הם זוכים למימון ממלכתי ואין הם מוכרים לרבים בציבור היהודי במדינה.

**החברה המסורתית**

הקבוצה המגדירה את עצמה כמסורתית מהווה כ- 32% מהאוכלוסייה היהודית בישראל[[6]](#footnote-6). קבוצה זו אינה עשויה מקשה אחת והיא כוללת בתוכה קבוצות של מסורתיים דתיים ומסורתיים לא דתיים: חלקו שומר מצוות במידה רבה וחלקו במידה חלקית בלבד. רבים מהשיכים לה מאמינים בקיומו של האל. המסורתיים רואים ביהדות שילוב של דת ולאומיות. לתפיסה זו יש השפעה על אורח חייהם. קיום המצוות הנפוץ קשור לחגים ולטקסים – טקס ברית המילה, טקס בר-המצווה, טקס הנישואין על-פי ההלכה, צום ביום הכיפורים, ביקורים לעתים בבית הכנסת, שמירת כשרות בבית, הדלקת נרות ועוד. שמירת המצוות נובעת בעיקר מהזיקה לעם היהודי ולמורשת והיסטוריה היהודית. הציבור המסורתי מעוניין בשמירת צביונה היהודי של המדינה. חלק מהציבור המסורתי תומך בחקיקה דתית בנושא המעמד האישי (נישואין וגירושין) מתוך זיקה למסורת היהודית והרצון לשמור על שלמותו ואחדותו של העם היהודי.

**החברה החילונית**

הציבור החילוני מונה כ- 43% וכ-3% מגדירים את עצמם אנטי דתיים[[7]](#footnote-7). גם קבוצה זו אינה עשויה מקשה אחת. קבוצה זו מגדירה את זהותה היהודית כמתבססת על מוצא, היסטוריה, תרבות וגורל משותף. יש חילונים המקיימים מצוות אחדות הקשורות לחגים לטקסים יהודיים משום שהם מבקשים לשמור על המסורת הלאומית ולא דווקא ממניעים דתיים.

רוב החילונים רואים ביהדות תרבות לאומית ולא דת, ועל כן ניתן לכנותם חילונים לאומים. על-פי תפיסתם, צביון מדינת ישראל כמדינה יהודית צריך לבוא לידי ביטוי בסמלים לאומיים ולא דתיים. ישנם חילונים שעבורם חילוניות היא אידיאולוגיה – הם מעוניינים שהמדינה תהייה חילונית, דמוקרטית וליברלית, המכירה בזכותו של כל אדם לקבוע את אורח חייו. לכן הם מתנגדים לחקיקה דתית המחייבת את היחיד או הציבור החילוני. הם תומכים בהפרדת דת ממדינה ומעוניינים במדינה חילונית ובטיפוח תרבות ישראלית חילונית.

**הגורמים לשסע הדתי**

1. **שילוב חקיקה דתית במערכת החוקים של מדינת ישראל –** המחלוקת בין הציבור הדתי לציבור החילוני נסובה סביב הגדרת צביונה של המדינה כמדינה יהודית – אופי הקשר בין דת ובין מדינה. על-פי החילונים ישראל צריכה להיות מדינה יהודית לאומית-תרבותית, השואבת מהמסורת היהודית, אך בעיקר עליה להיות מדינה חילונית. לעומת זאת, הציבור הדתי גורס כי מדינת ישראל צריכה להיות מדינה יהודית במשמעות דתית-לאומית או במובן מדינת התורה.

עיקר הויכוח הוא האם ההלכה היהודית ועקרונות המשפט העברי הם שיקבעו בחוק את אורח החיים של הפרטים במדינה, או שהם חלק מהמורשת ההיסטורית והתרבותית שאינה מחייבת את כלל האזרחים באורח חייהם.

הציבור החילוני רואה בחקיקה דתית כפיה של אורח חיים דתי, פגיעה בזכות לחופש דת וחופש מדת, ופגיעה בזכות של כל אדם לקבוע את אורח חייו. לעומתם הציבור הדתי נאבק על חקיקה דתית, כיוון שהוא מפרש את צביונה היהודי של המדינה היהודית במשמעות דתית, ולטענתו רק חקיקה דתית תאפשר לציבור הדתי להשתלב בחברה הישראלית ולקיים בו זמנית אורח חיים דתי.

בין החוקים שנחקקו במדינת ישראל שהם בעלי אופי דתי ניתן למצוא את -

* חוק בתי דין רבניים - הקובע כי נישואין וגירושין יעשו רק על-פי ההלכה. חוק זה אינו מאפשר נישואין וגירושין אזרחיים, ואינו מאפשר לפסולי חיתון להינשא.
* חוק החמץ - האוסר הצגת חמץ ומכירתו בפסח באזורים בהם רוב האוכלוסייה היא יהודית.
* חוק החזיר - האוסר גידול חזיר ביישובים שבהם יש רוב יהודי.
* חוק שעות עבודה ומנוחה – הקובע את יום המנוחה השבועי; לגבי יהודי – יום השבת. ועל-פיו העסקת עובד ביום המנוחה השבועי אסורה. כמו כן, לא יעבוד בעל בית מלאכה, בעל תעשייה או סוחר ביום המנוחה, אלא אם ניתן לו אישור על-ידי שר העבודה מטעמים של פגיעה בכלכלה ובתהליך העבודה או השירותים החיוניים לציבור.
* פקודת מאכל כשר לחיילים **–** הקובע כי לכל החיילים היהודים בצה"ל יש להבטיח מאכל כשר (פקודה זו מאפשרת לצעירים דתיים לשרת בצבא).

1. **צביונוה של השבת ברשות הרבים *–*** בתפיסת העולם הדתית השבת מהווה סמל לעם היהודי. השבת נתפסת כשומרת על שלמותו וייחודו של העם היהודי ("יותר מששמרו בני ישראל את השבת שמרה השבת על עם ישראל"), לכן הדתיים רואים בשבת יום של קדושה. על-פי ההלכה, ביום השבת צריך כל יהודי לשבות מכל מלאכה, לרבות עבודה הקשורה בבילוי ובנסיעה. יש להקדיש את יום השבת למשפחה, לתפילה וללימוד תורה. לעומת זאת, הציבור החילוני רואה בשבת יום מנוחה מעבודה, יום המיועד למשפחה, יום לבילוי ולהנאה, והוא מעוניין בשירותי בידור, תיירות ותחבורה ציבורית בשבת, על-מנת שיוכל לענות מיום זה. בין הדתיים והחילונים מתנהל מאבק על צביון השבת בפרהסיה, בנושאים כמו הפעלת תחבורה ציבורית בשבת, נסיעה בשבתות ברחובות הקרובים לשכונות דתיות, פתיחת בתי קולנוע, תיאטרון ומקומות בילוי אחרים בלילות שבת ופתיחת מרכזי קניות לציבור הרחב בשבתות ובמועדי ישראל.
2. **שירות בחורי ישיבות חרדיות בצה"ל** – קיימת מחלוקת באשר לדחיית השירות הצבאי ואף שחרור בחורי ישיבות חרדיות משירות בצה"ל כל עוד הם לומדים בישיבה ו"תורתם אומנותם" (בפועל הדחייה היא שחרור מהשירות בצבא). בנושא זה החילונים והדתיים הלאומים רואים באי השירות בצה"ל אי-רצון מצד החרדים להשתתף בחובות המשותפות לחברה היהודית הישראלית, וחלקם רואים בכך ביטוי של תחושת ניכור מצד החרדים כלפי המדינה; ואילו החרדים רואים בניסיון לגייסם אי התחשבות ברגשותיהם ובאורח חייהם והתרסה נגד ערך העליון של לימוד התורה. כמו כן, החרדים רואים בלימוד התורה אמצעי שנועד להגן על עם ישראל.
3. **הגדרת מיהו יהודי** – הציבור הדתי האורטודוקסי החרדי והלאומי, וכן חלק מהציבור המסורתי, רואים בהגדרת מיהו יהודי הגדרה דתית על-פי ההלכה הקובעת: "יהודי הוא אך ורק מי שנולד לאם יהודייה או שהתגייר על-פי ההלכה: כלומר עבר מילה, טבילה וקיבל על עצמו את קיום המצוות". לעומתם, רבים מהחילונים טוענים שהגדרתו העצמית של אדם כבן הלאום היהודי צריכה להיות על-פי הזדהותו עם העם היהודי ותרומתו למדינת ישראל, ואין משמעות להבחנה הדתית אם הוא "בן לאם יהודייה" או "אב יהודי".

בנושא הגיור חלק מהציבור החילוני מתנגד לכך שהגיור המוכר בישראל פירושו הליך גיור שנעשה רק על-ידי רב אורתודוקסי. הם נאבקים בכך שבמדינה יוכר גם גיור שנעשה על-ידי רבנים קונסרבטיבים ורפורמים.

1. **התערבות הממסד הרבני בפוליטיקה הישראלית** – מחלוק אחרת קשורה למתן פסקי הלכה על-ידי רבנים בנושאים השוניים במחלוקת פוליטית בחברה הישראלית. פסקי הלכה אלה גורמים לעתים להתנגשות בין שלטון החוק הישראלי לבין חוקי ההלכה. למשל יש רבנים שפסקו שאסור לפנות את השטחים. מתן פסקי הלכה המתנגשים עם חוקי המדינה מעורר התנגדות בקרב החברה החילונית הרואה זאת כפגיעה בשלטון החוק בישראל ואיום על הדמוקרטיה הישראלית.
2. **הכרה במעמדם של הזרם הקונסרבטיבי והזרם הרפורמי** – הציבור הדתי והממסד האורתודוקסי – הרבנות הראשית ובתי הדין הרבניים – מתנגדים להכרה בזרמים הקונסרבטיבים והרפומים כזרמים יהודיים דתיים לגיטימיים. הם אינם מכירים ברבנים מזרמים אלה כרבנים המוסמכים לעסוק ברבנות, לערוך טקסים דתיים כמו טקס נישואין ולכהן במועצות דתיות. לעומתם, הזרם הקונסרבטיבי, הזרם הרפורמי וכן חלק מהציבור החילוני, דורשים הכרה בפלורליזם דתי ושוויון בין הזרמים מבחינת מימון המוסדות והכרה בהם. הם דורשים כי הטיפול בנושאים דתיים לא יהיה נתון רק לסמכות הבלעדית של הזרם האורתודוקסי.
3. **סוגיית ההתיישבות ביש"ע** – התחזקות האידיאולוגיה של ארץ ישראל השלמה בקרב הציבור הדתי לאומי בעקבות מלחמת ששת הימים החריפה את המתח בין דתיים לחילונים. חלק מהציבור הדתי, בעיקר הציבור הדתי-לאומי, אינו מוכן לוותר על התיישבות היהודית ביהודה ושומרון (ועזה עד להתנתקות) משום קדושת ארץ ישראל, ואילו חלק מהציבור החילוני מוכן לוותר על חלקים מיהודה ושומרון כדי לפתור את הסכסוך הישראלי-פלסטיני. הויכוח הפוליטי מחריף את השסע בין דתיים לחילונים בשל חפיפה בין השסע הפוליטי ובין השסע הדתי.

**דרכי ביטוי של השסע הדתי**

1. המחלוקות בין הדתיים והחילוניים הביאו לכך שבין הצדדים קיימת הרגשת עוינות וחשדנות שיכולה אפילו להידרדר לעיתים לכדי **אלימות מילולית ופיזית כולל שימוש בסטריאוטיפים שליליים.** בשל הרגשת העוינות והחשדנות בין הדתיים והחילוניים כל אחד מהצדדים מרגיש מאויים על ידי הצד השני, ולכן אף צד אינו מוכן לויתור כלשהו, מחשש שכל וויתור לצד השני יביא להחלשתו. משום כך, מי שבוחן את מערכת היחסים בין דתיים וחילוניים בישראל יכול לגלות כי בשל המתח הקיים בין המחנות, **לא מופעלים מנגנונים של משא ומתן ופשרה, שהיו יכולים להפחית משמעותית את רמות המתח בין הדתיים והחילוניים**.
2. במקום שהדתיים והחילוניים ינהלו ביניהם דו שיח אמיתי ורציני במטרה לפתור את המחלוקות הקיימות, **שני הצדדים "מתחפרים בעמדותיהם" ועושים שימוש רב, בפניות לבית המשפט ובייחוד לבג"ץ, על מנת שיכריע בנושאי המחלוקת.** ריבוי השימוש בשירותיהם של בתי המשפט ("משפטיזציה"), אינו תורם לאיחוי הקרעים בין המחנה הדתי והמחנה החילוני.

הבעיה המרכזית המתעוררת במצב זה היא - שלעיתים הכרעת בתי המשפט עלולה להיות לטובת אחד הצדדים, ואז הצד הנפגע עלול שלא לקבל את ההכרעה - דבר הפוגע בעקרון שלטון החוק.

**דרכי ההתמודדות עם השסע בין דתיים לחילונים**

**ניתן להפחית את רמת המתח בשסע הדתי באמצעות -**

1. **שימוש במנגנון של הסדר "הסטטוס–קוו"** – כלומר, כל אחד מהצדדים ימנע מלקבל  
   החלטות חד-צדדיות חדשות, בנושאים הקשורים לדת ומדינה בישראל, והחלטות  
   חדשות (בנושאים שנויים במחלוקת), **תתקבלנה רק בהסכמת שני הצדדים.**
2. **לוקליזציה -** בכל יישוב שבו תתעורר בעיה בנושאי דת ומדינה (כגון, פתיחת בתי  
   קולנוע ו/או קניונים בשבת, פתיחת בתי עסק בשבת, נסיעה בכביש ליד שכונות דתיות  
   או חרדיות בשבת וכדומה), תועבר ההכרעה בנושא להנהגת הרשות המקומית,  
   שתקבל הכרעה בנושא, בהתאם להרכב האוכלוסייה המקומית. **בדרך זו ניתן להפוך את הבעיה שהתעוררה ברשות מסוימת לבעיה מקומית [לוקלית], ולא לבעיה ברמה הלאומית.**
3. **אוטונומיה -** ניתן להפחית ממידת המתח והחיכוך בין הצדדים על ידי מתן מידה  
   גבוהה של אוטונומיה לכל אחד מהצדדים, כך שיוכל לנהל את ענייניו, בצורה עצמאית  
   ובלי התערבות מוגזמת של גורמים אחרים (לדוגמא, מתן אוטונומיה לדתיים במוסדות החינוך).

|  |
| --- |
| **תרגול – השסע הדתי [חשוב!]**  עמודים 316-313 – תרגיל 1,2,3,4,5. |

1. **אדמו"ר –** אדוננו, מורנו ורבנו, כינוי למנהיג בקהילה החסידית. [↑](#footnote-ref-1)
2. הציבור החרדי ברובו אינו צורך את התרבות הקיימת במדינה – ספרות, תיאטרון ואומנות – אינו קורא עיתונות כתובה חילונית ואינו צופה בתקשורת האלקטרונית – טלוויזיה. [↑](#footnote-ref-2)
3. הנתון המספרי הופיע בספר האזרחות: להיות אזרחים בישראל – מדינה יהודית ודמוקרטית, 2001. [↑](#footnote-ref-3)
4. ממזר – בן או בת של אישה נשואה שלא מבעלה. [↑](#footnote-ref-4)
5. הנתון המספרי הופיע בספר האזרחות: להיות אזרחים בישראל – מדינה יהודית ודמוקרטית, 2001. [↑](#footnote-ref-5)
6. הנתון המספרי מתייחס לשנת 2005. [↑](#footnote-ref-6)
7. הנתון המספרי מתייחס לשנת 2002. [↑](#footnote-ref-7)